ai4bharat/Pralekha huggingface dataset:
சுற்றுச்சூழல் மற்றும் வனத்துறை அமைச்சகம்
பருவநிலை மாற்றம் தொடர்பான பிரிக்ஸ் உயர்நிலைக் கூட்டத்தில் மத்திய சுற்றுச்சூழல் அமைச்சர் திரு பூபேந்தர் யாதவ் உரையாற்றினார்
பிரிக்ஸ் உயர்மட்டக் கூட்டத்தில் மத்திய சுற்றுச்சூழல், வனம் மற்றும் பருவநிலை மாற்றம் துறை அமைச்சர் திரு பூபேந்தர் யாதவ் பங்கேற்றார்.
மே 13, 2022 அன்று நடைபெற்ற பருவநிலை மாற்றம் குறித்த இக் கூட்டத்தில் பேசிய அமைச்சர், பருவநிலை மாற்றத்தை கூட்டாக எதிர்கொள்வதற்கும், பணிகளை விரைவுபடுத்துவதற்கான அணுகுமுறைகளை ஆராய்வதற்கும் வலியுறுத்தினார்.
சீன மக்கள் குடியரசின் சுற்றுச்சூழல் அமைச்சர் திரு ஹுவாங் ரன்கியு தலைமையில் நடைபெற்ற பிரிக்ஸ் உயர்மட்டக் கூட்டத்தில் பிரேசில், ரஷ்யா, இந்தியா மற்றும் தென்னாப்பிரிக்கா உள்ளிட்ட பிரிக்ஸ் நாடுகளின் சுற்றுச்சூழல் அமைச்சர்கள் கலந்து கொண்டனர்.
நிகழ்ச்சியில் உரையாற்றிய மத்திய அமைச்சர், கவனத்துடன் கூடிய பயன்பாடு மற்றும் கழிவுகளைக் குறைத்தல் ஆகியவற்றின் அடிப்படையில் நிலையான வாழ்க்கைமுறைகளை மேம்படுத்துதல் உள்ளிட்ட வலுவான பருவநிலை நடவடிக்கைகளுக்கான இந்தியாவின் உறுதிப்பாட்டை அடிக்கோடிட்டுக் காட்டினார்.
பிரதமர் திரு நரேந்திர மோடியின் தொலைநோக்கு மிக்க தலைமையின் கீழ், புதுப்பிக்கத்தக்க எரிசக்தி, நிலையான வாழ்விடங்கள், கூடுதல் காடுகள் மற்றும் மரங்கள் உள்ளிட்டவற்றில் பல வலுவான நடவடிக்கைகளை இந்தியா எடுத்து முன்னோடியாக திகழ்கிறது என்பதை சுற்றுச்சூழல் அமைச்சர் பிரிக்ஸ் அமைச்சர்களிடம் தெரிவித்தார்.
பருவநிலை மாற்றம் தொடர்பான ஒத்துழைப்பை வலுப்படுத்தவும், ஒத்துழைப்பின் உள்ளடக்கங்களை விரிவுபடுத்தவும் ஆழப்படுத்தவும் பிரிக்ஸ் சுற்றுச்சூழல் அமைச்சர்கள் உறுதிபூண்டனர். மேலும், சுற்றுச்சூழல் மற்றும் பருவநிலை மாற்றம் ஆகிய துறைகளில் கொள்கை பரிமாற்றம் மற்றும் ஒத்துழைப்பை மேற்கொள்ள நாடுகள் ஒப்புக்கொண்டன. கூட்டறிக்கையும் வெளியிடப்பட்டது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1825327
புதிய மற்றும் புதுப்பிக்கத்தக்க எரிசக்தி அமைச்சகம்
மேல்தள சூரிய மின்சக்தி திட்டங்களுக்கான புரிந்துணர்வு ஒப்பந்தத்தில் ஐஆர்இடிஏ-வும் கோவா கப்பல் கட்டும் நிறுவனமும் கையெழுத்திட்டுள்ளன
மேல்தள சூரிய மின்சக்தி திட்டத்தின் தொழில்நுட்ப- நிதி சார்ந்த நிபுணத்துவத்தை வழங்குவதற்கு இந்திய புதுப்பிக்கவல்ல எரிசக்தி மேம்பாட்டு முகமை  கோவா கப்பல் கட்டும் நிறுவனத்துடன்  புரிந்துணர்வு ஒப்பந்தத்தில் கையெழுத்திட்டுள்ளது. இந்த இரண்டு பொதுத்துறை நிறுவனங்களும் முறையே புதிய மற்றும் புதுப்பிக்கவல்ல எரிசக்தி அமைச்சகம், பாதுகாப்பு அமைச்சகம் ஆகியவற்றின் கீழ் செயல்படுகின்றன.
இந்த ஒப்பந்தத்தில் ஐஆர்இடிஏ தலைவர் மற்றும் நிர்வாக இயக்குனர் திரு பிரதீப் குமார் தாஸ், ஜிஎஸ்எல் தலைவர் மற்றும் நிர்வாக இயக்குனர் திரு பரத் பூஷன் நாக்பால் ஆகியோர் மூத்த அதிகாரிகள் முன்னிலையில் கையெழுத்திட்டனர்.
இந்த ஒப்பந்தத்தின்படி கோவாவின் வாஸ்கோ ட காமாவில் உள்ள ஜிஎஸ்எல் நிறுவனத் தலைமையகத்தின் மேல் தளத்தில் சூரிய மின்சக்தி திட்டத்தை அமைப்பதற்கு ஐஆர்இடிஏ உதவி செய்யும்.
இந்த சூரிய சக்தி மின்திட்டம் அமைக்கப்பட்ட பின் ஜிஎஸ்எல் நிறுவனத்தின் மின்சார செலவு குறையும் என்பதோடு அதன் கரியமில வாயு வெளிப்பாடும் குறையும்.
பசுமை எரிசக்தி மூலம் நாட்டின் நீடித்த வளர்ச்சி என்ற பிரதமரின் தொலைநோக்கு திட்டத்தை நோக்கி முன்னேறுவதற்கு இரு நிறுவனங்களின் நிபுணத்துவமும், நடைமுறைகளும் ஊக்கம் அளிப்பதாக இருக்கும். 2022-க்குள் கட்டிட மேல் தளத்தில் சூரிய மின்சக்தி திட்டங்கள் மூலம் 40 ஜிகாவாட் மின் உற்பத்தி என்ற இந்தியாவின் நோக்கம் இத்தகைய ஒத்துழைப்புகளால் சாத்தியமாகும் என்று ஐஆர்இடிஏ தலைவர் திரு பிரதீப் குமார் தாஸ் தெரிவித்தார்.
குடியரசுத் துணைத் தலைவர் செயலகம்
பெற்றோரை இழந்த குழந்தைகளை பராமரிப்பது நமது கூட்டுக் கடமை: குடியரசு துணைத் தலைவர்
பெற்றோரை இழந்த குழந்தைகளின் பாதுகாப்பு மற்றும் நலனை உறுதி செய்வது நமது கூட்டுக் கடமை ஆகும் என்று குடியரசு துணைத் தலைவர் திரு எம் வெங்கையா நாயுடு இன்று கூறினார். இத்தகைய பாதிக்கப்படக்கூடிய பிரிவினருக்கு இன்னும் விரிவான மற்றும் சிறப்பான பாதுகாப்பு தேவை என்றும் அவர் வலியுறுத்தினார்.
‘பெற்றோரை இழந்த குழந்தைகளின் உரிமைகள் மற்றும் சமுதாய அதிகாரமளித்தல் படை ’-ல் இருந்து குடியரசு துணைத் தலைவர் மாளிகைக்கு வந்திருந்த குழந்தைகளிடம் உரையாடிய திரு நாயுடு இவ்வாறு கூறினார். மாநிலங்களவை உறுப்பினர் டாக்டர் பண்டா பிரகாஷுடன் குடியரசு துணைத் தலைவரைக் காண அவர்கள் வந்திருந்தனர்.
பெற்றோரை இழந்த குழந்தைகள் இந்தியாவில் எதிர்கொள்ளும் பிரச்சினைகள் குறித்து டாக்டர் பிரகாஷுடன் விவாதித்த குடியரசு துணைத் தலைவர், அவர்களது மேம்பாட்டிற்காக எடுக்கப்பட்ட முயற்சிகளை பாராட்டினார். பெற்றோரை இழந்த குழந்தைகளின் வாழ்வு மேம்படுவதற்கான அவரது நல் முயற்சிகளுக்கு அனைத்து ஆதரவையும் வழங்க திரு நாயுடு உறுதியளித்தார்.
ஊக்கத்திற்கும், ஆதரவுக்கும் குடியரசு துணைத் தலைவருக்கு டாக்டர் பாண்டா பிரகாஷ் நன்றி தெரிவித்தார். இந்த விஷயத்தை இரு மூத்த அமைச்சர்களான மத்திய உள்துறை அமைச்சர் மற்றும் பாதுகாப்பு அமைச்சரின் கவனத்திற்கு குடியரசு துணைத் தலைவர் பின்னர் கொண்டு சென்றார்.
பாதுகாப்பு அமைச்சகம்
விமானப் படைத்தளபதி இலங்கை பயணம்
விமானப்படைத் தளபதி ஏர் சீஃப் மார்ஷல் வி.ஆர்.சௌத்ரி இலங்கைக்கு நான்கு நாள் பயணம் மேற்கொண்டுள்ளார். இந்த பயணத்தின் போது, அவர் இலங்கை அதிபர், இலங்கை பிரதமர், பாதுகாப்பு அமைச்சர், பாதுகாப்புப் படை தளபதி, முப்படைகளின் தளபதிகள், பாதுகாப்புத்துறை செயலர் ஆகியோரைச் சந்திக்கத் திட்டமிட்டுள்ளார்.
இலங்கை விமானப்படைத் தளபதி ஏர் மார்ஷல் எஸ்.கே.பத்திரனவின் அழைப்பின் பேரில், விமானப்படை தளபதி இலங்கைக்கு பயணம் மேற்கொண்டுள்ளார். இலங்கையின் தேசிய பாதுகாப்பு கல்லூரியின் மாணவர் அதிகாரிகளுடன் கலந்துரையாடுவதுடன் இலங்கை விமானப்படை அகாடமியையும் அவர் பார்வையிடுவார். இரு நாடுகளுக்கும் இடையே தற்போதுள்ள தொழில்முறை உறவுகள் மற்றும் பரஸ்பர ஒத்துழைப்பை இந்தப்பயணம் மேம்படுத்தும்.
நிதி அமைச்சகம்
மேற்கு வங்கத்தில் நிதிசீர்திருத்தத்துக்கான டிஜிட்டல் தளங்களை ஊக்குவிக்க 50 மில்லியன் அமெரிக்க டாலர் கடன் - ஆசிய வளர்ச்சிவங்கி, இந்தியா கையெழுத்து
மேற்கு வங்க மாநிலத்தில் நிதி மேலாண்மை நடவடிக்கைகளை மேம்படுத்தவும், மக்களுக்கு சிறந்த சேவைகளை அளிக்கவும், டிஜிட்டல் தளங்களை மேம்படுத்த 50 மில்லியன் அமெரிக்க டாலர் கடன் ஒப்பந்தத்தில் ஆசிய வளர்ச்சி வங்கியும், மத்திய அரசும் கையெழுத்திட்டன.
இந்த நிதி மோலண்மை முதலீட்டு திட்டத்தில் மத்திய அரசு சார்பில், பொருளாதார விவகாரத்துறை கூடுதல் செயலாளர் டாக்டர் மகபோத்ரா, ஆசிய வளர்ச்சி வங்கியின் இந்திய திட்டங்களுக்கான இயக்குனர் திரு டேகியோ கோனிஷி ஆகியோர் கையெழுத்திட்டனர்.
மேற்கு வங்கத்தின் நிதி அமைப்பு மற்றும் தகவல் அமைப்புகளை ஒருங்கிணைப்பதன் மூலம் மக்களுக்கான நிதி சேவைகள் மேம்படும் என டாக்டர் மொகபத்ரா தெரிவித்தார். இது நிதி சேமிப்பை ஏற்படுத்தி மாநிலத்தின் நிதி வளர்ச்சியை மேம்படுத்தவும் உதவும் என டாக்டர் மொகபத்ரா கூறினார்.
இது குறித்து திரு திரு டேகியோ கோனிஷி கூறுகையில், ‘‘அரசின் டிஜிட்டல் தள சேவைகளுக்கு உதவுவதன் மூலம், ஓய்வூதியம், வருங்கால வைப்பு நிதி, வரி செலுத்துதல் மற்றும் வரி வசூலிப்பு போன்றவை முறைப்படுத்தப்படுத்தப்படும். ஒருங்கிணைந்த நிதி மேலாண்மை அமைப்பு மூலம் வளர்ச்சி திட்டங்களை சிறப்பாக கண்காணிக்க முடியும்’’ என்றார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1677688
சுகாதாரம் மற்றும் குடும்ப நலத்துறை அமைச்சகம்
கொவிட்-19 அண்மைத் தகவல்கள்
நாடு தழுவிய தடுப்பூசித் திட்டத்தின் கீழ் இதுவரை 41.18 கோடி தடுப்பூசி டோஸ்கள் போடப்பட்டுள்ளன.
நாடு முழுவதும், இதுவரை 3,03,53,710 பேர் கொவிட் தொற்றிலிருந்து குணமடைந்துள்ளனர்.
குணமடைந்தவர்களின் விழுக்காடு 97.37% ஆக அதிகரித்துள்ளது.
கடந்த 24 மணி நேரத்தில் 45,254 தொற்றாளர்கள் குணமடைந்துள்ளனர்.
கடந்த 24 மணி நேரத்தில், 30,093 புதிய பாதிப்புகள் இந்தியாவில் பதிவாகி உள்ளன; 125 நாட்களில் இது மிகக் குறைவு.
இந்தியாவில் கொரோனா தொற்றுக்காக 4,06,130 பேர் சிகிச்சை பெற்று வருகின்றனர்; 117 நாட்களில் இது மிகக் குறைவு.
இது மொத்த தொற்றாளர்களின் எண்ணிக்கையில் 1.30% ஆகும்.
வாராந்திர தொற்று உறுதி விகிதம் 5 சதவீதத்திற்கும் குறைவாக சரிந்து 2.06% ஆக உள்ளது.
தினசரி தொற்று விகிதம் தொடர்ந்து 29 நாட்களாக 3 சதவீதத்திற்கும் குறைவாக 1.68%, ஆகப் பதிவாகி உள்ளது.
இந்தியாவில் இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 44.73 கோடி ஆகும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1737041
பிரதமர் அலுவலகம்
பிரபல யக்ஷகான பின்னணிப் பாடகர் திரு.பாலிப நாராயண பாகவதா மறைவுக்குப் பிரதமர் இரங்கல் தெரிவித்துள்ளார்
பிரபல யக்ஷகான பின்னணிப் பாடகர் திரு.பாலிப நாராயண பாகவதா மறைவுக்குப் பிரதமர் திரு.நரேந்திர மோடி ஆழ்ந்த இரங்கல் தெரிவித்துள்ளார்.
ட்விட்டர் செய்தியில் பிரதமர் கூறியிருப்பதாவது;
“திரு.பாலிப நாராயண பாகவதா கலாச்சார உலகில் ஒரு அடையாளத்தை ஏற்படுத்தியுள்ளார். யக்ஷகான பின்னணிப் பாடலுக்குத் தமது வாழ்க்கையை அர்ப்பணித்துக் கொண்ட அவர், தனது மிகச் சிறந்த பாணிக்காக போற்றப்பட்டவர். அவரது பணிகள் வரும் தலைமுறைகளால் போற்றப்படும். அவரது மறைவால் துயருற்றேன். அவரது குடும்பத்தினருக்கு இரங்கல்கள். ஓம் சாந்தி.”
உள்நாட்டு விமானப் போக்குவரத்து அமைச்சகம்
உடான் விமானங்கள் ஒரு லட்சம் கிலோமீட்டருக்கும் அதிகமான தூரத்தைக் கடந்துள்ளன
உடான் உயிர்நாடித் திட்டத்தின் கீழ், ஏர் இந்தியா, அலையன்ஸ் ஏர், இந்திய விமானப்படை, பவன் ஹன்ஸ் மற்றும் தனியார் நிறுவனங்கள் 97 விமானங்களை இயக்கி வருகின்றன. இதில், ஏர் இந்தியா, அலையன்ஸ் ஏர் நிறுவனங்கள் 71 விமானங்களை இயக்கியுள்ளன. இதுவரை சுமார் 119 டன் சரக்குகள் ஏற்றப்பட்டுள்ளன. இதுவரை இந்த உடான் விமானங்கள் ஒரு லட்சத்துக்கும் அதிகமான கிலோமீட்டர் தூரத்தைக் கடந்துள்ளன.
சர்வதேச அளவில், சிவில் விமானப் போக்குவரத்து அமைச்சகம் மற்றும் ஏர் இந்தியா ஆகியவை சீன அதிகாரிகளுடன் ஒத்துழைத்து, இந்தியாவுக்கும் சீனாவுக்கும் இடையே முக்கியமான மருத்துவ சரக்கு விநியோகத்துக்கான பணியில் ஈடுபட்டுள்ளன.
(Visitor Counter : 68
மனித வள மேம்பாட்டு அமைச்சகம்
‘திறன் மற்றும் கல்வி மூலம் இளைஞர் சக்தியைப் பயன்படுத்துதல்’ என்ற தலைப்பில் 2023, பிப்ரவரி 25 அன்று பட்ஜெட்டுக்குப் பிந்தைய இணையக் கருத்தரங்கில் பிரதமர் உரையாற்றுகிறார்
‘திறன் மற்றும் கல்வி மூலம் இளைஞர் சக்தியைப் பயன்படுத்துதல்’ என்ற தலைப்பில் 2023, பிப்ரவரி 25 அன்று காலை 10 மணிக்கு பட்ஜெட்டுக்குப் பிந்தைய இணையக் கருத்தரங்கில் பிரதமர் திரு நரேந்திர மோடி உரையாற்றுவார்.
இது, மத்திய பட்ஜெட்டில் அறிவிக்கப்பட்ட முன்முயற்சிகளைத் திறம்பட செயல்படுத்துவதற்கான கருத்துக்கள் மற்றும் ஆலோசனைகளைப் பெறுவதற்காக, பட்ஜெட்டுக்குப் பிந்தைய 12 இணையக் கருத்தரங்குகள் தொடரின் ஒரு பகுதியாகும். ஒன்றுடன் ஒன்று தொடர்புடைய ஏழு முன்னுரிமைகளை மத்திய பட்ஜெட் கொண்டுள்ளது. அவை அமிர்தகாலத்தின் மூலம் நம்மை வழிநடத்தும் ‘சப்தரிஷியாக’ செயல்படுகின்றன. அனைவரையும் உள்ளடக்கிய வளர்ச்சி என்பது அரசின் முன்னுரிமைகளில் ஒன்றாகும். இது கல்வி மற்றும் திறனை உள்ளடக்கியதாகும்.
திறன், கல்வி ஆகிய இரு துறைகளையும் உள்ளடக்கிய ஆறு அமர்வுகள் இணையக் கருத்தரங்கில் இடம்பெறும். சம்பந்தப்பட்ட மத்திய அமைச்சகங்களின் அமைச்சர்கள் மற்றும் செயலாளர்கள் தவிர, மாநில அரசுகளின் கல்வி மற்றும் திறன் துறைகளைச் சேர்ந்தவர்கள், தொழில்துறை பிரதிநிதிகள், பள்ளிகள் மற்றும் பல்கலைக்கழகங்களைச் சேர்ந்த மாணவர்கள், ஆசிரியர்கள், கல்வி மற்றும் ஆராய்ச்சி நிறுவனங்கள், திறன் மேம்பாட்டு அமைப்புகள், துறைசார்ந்த திறன் கவுன்சில்கள், ஐடிஐக்கள், ஃபிக்கி, சிஐஐ, நாஸ்காம் போன்ற அமைப்புகள் இந்த இணையக் கருத்தரங்கில் கலந்துகொண்டு பட்ஜெட் அறிவிப்புகளை சிறப்பாக செயல்படுத்துவதற்கான பரிந்துரைகள் வழங்கி பங்களிப்பு செய்வார்கள்.
இந்த அமர்வுகளின் கருப்பொருள்கள் பிரதமரின் திறன் மேம்பாட்டுத் திட்டம் 4.0, திறன் இந்தியா டிஜிட்டல் தளம் , திறன் இந்தியா சர்வதேச மையங்கள், தேசிய பயிற்சி ஊக்குவிப்புத் திட்டம், குழந்தைகள் மற்றும் இளம் பருவத்தினருக்கான தேசிய டிஜிட்டல் நூலகம் மற்றும் ஆசிரியர் பயிற்சி.
இந்த நிகழ்வைக் காண கீழ்க்காணும் இணைய இணைப்பை சொடுக்கவும் : https://www.youtube.com/watch?v=k-Gh0Klm-1s
பிரதமர் அலுவலகம்
பிரதமர் தமது செங்கோட்டை உரையில் வெளியிட்ட அறிவிப்புகள் தொடர்பாக முக்கிய ஆய்வுக் கூட்டத்தை நடத்தினார்
பிரதமர் திரு நரேந்திர மோடி தமது சுதந்திர தின செங்கோட்டை உரையில் வெளியிட்ட அறிவிப்புகள் குறித்து ஆய்வு செய்வதற்காக இன்று  ஒரு முக்கியமான கூட்டத்தை நடத்தினார்.
பிரதமர் தமது சுதந்திர தின உரையில், ஏழை மற்றும் நடுத்தர மக்களுக்கு மலிவு விலையில் வீட்டுவசதி கிடைப்பதை உறுதி செய்வது குறித்து குறிப்பிட்டிருந்தார். அதன்படி, இந்த அறிவிப்பை செயல்படுத்துவதற்கான முன்னேற்பாடுகள் குறித்து பிரதமர் ஆய்வு செய்தார்.
பிரதமர் தமது சுதந்திர தின உரையில், வீடுகளுக்கு சூரிய ஒளி மின்சாரத்தை உறுதி செய்வது குறித்தும் குறிப்பிட்டிருந்தார். இத்திட்டத்தை செயல்படுத்துவதற்கான முன்னேற்பாடுகளையும் பிரதமர் ஆய்வு செய்தார்.
நிதி அமைச்சகம்
7.06% ஜிஎஸ் 2028, 7.26% ஜிஎஸ் 2033, 7.36 % ஜிஎஸ் 2052, ஆகியவற்றின் மறுவெளியீடு விற்பனைக்கான ஏலம்
சீரான விலை மாதிரியை பயன்படுத்தி ஏலம் விடும் வகையில்  ரூ.8,000 கோடிக்கு 7.06% அரசு பங்குப்பத்திரம் 2028  விற்பனைக்கான அறிவிப்பு,  ரூ.14,000 கோடிக்கான 7.26% அரசு பங்குபத்திரம் 2033,  ரூ.11,000 கோடிக்கான 7.36% அரசு பங்குபத்திரம் 2052 ஆகியவற்றின் மறுவெளியீடு பற்றி மத்தியஅரசு அறிவிப்பு வெளியிட்டுள்ளது. மேலே குறிப்பிட்ட ஒவ்வொரு பங்குப்பத்திரத்துக்கும் ஈடாக ரூ.2,000 வரை கூடுதல் சந்தாவை தக்கவைத்துக்கொள்ளும் விருப்பத்தை மத்திய அரசு பெற்றிருக்கும். மும்பையில் உள்ள இந்திய ரிசர்வ் வங்கி, ஏப்ரல் 21  இந்த ஏலங்களை நடத்தும்.
இந்தத் தேதியில் போட்டியல்லாத ஏலக்கேட்புகள் காலை 10.30 மணிக்கும், 11 மணிக்கும் இடையே சமர்ப்பிக்கப்படவேண்டும். போட்டியுடன் கூடிய ஏலக்கேட்புகள் காலை 10.30 மணிக்கும், 11.30 மணிக்கும் இடையே சமர்ப்பிக்கப்படவேண்டும்.
ஏலத்தின் முடிவுகள் அதேநாளில் அறிவிக்கப்பட்டு வெற்றிபெற்ற ஏலக்கேட்பாளர்களால் 2023 ஏப்ரல் 24 அன்று தொகை செலுத்தப்படவேண்டும்.
பிரதமர் அலுவலகம்
"ஆப்கானிஸ்தான் தொடர்பான தில்லி பிராந்திய பாதுகாப்பு உரையாடலில்" கலந்துகொண்ட தேசிய பாதுகாப்பு ஆலோசகர்கள் / பாதுகாப்பு கவுன்சில்களின் செயலாளர்கள் பிரதமரை சந்தித்தனர்
தேசிய பாதுகாப்பு ஆலோசகர் திரு அஜித் தோவல் இன்று நடத்திய ஆப்கானிஸ்தான் தொடர்பான பிராந்திய பாதுகாப்பு உரையாடலுக்காக தில்லி வந்துள்ள ஏழு நாடுகளின் தேசிய பாதுகாப்பு கவுன்சில் தலைவர்கள், பேச்சுவார்த்தை முடிந்த பிறகு பிரதமர் திரு நரேந்திர மோடியை கூட்டாக சந்தித்தனர்.
பிரதமரிடம் தங்களது கருத்துகளை பகிர்ந்து கொண்ட ஈரான், கஜகஸ்தான், கிர்கிஸ்தான், ரஷ்யா, தஜிகிஸ்தான், துர்க்மெனிஸ்தான் மற்றும் உஸ்பெகிஸ்தான் ஆகிய நாடுகளை சேர்ந்த மூத்த பாதுகாப்பு அதிகாரிகள், உரையாடலை நடத்துவதற்கான இந்தியாவின் முன்முயற்சி மற்றும் கருத்து பரிமாற்றங்களின் தரம் ஆகியவற்றைப் பாராட்டினர். ஆப்கானிஸ்தான் நிலைமை குறித்த அந்தந்த நாடுகளின் பார்வைகளையும் அவர்கள் தெரிவித்தனர்.
பெருந்தொற்றால் ஏற்பட்ட சவால்களுக்கு இடையிலும் தில்லி பாதுகாப்பு உரையாடலில் மூத்த பிரமுகர்கள் பங்கேற்றதை பிரதமர் பாராட்டினார்.
ஆப்கானிஸ்தான் சூழலை பொருத்தவரை, பிராந்தியத்தில் உள்ள நாடுகள் கவனம் செலுத்த வேண்டிய நான்கு அம்சங்களை அவர் வலியுறுத்தினார்: உள்ளடக்கிய அரசாங்கத்தின் தேவை; ஆப்கானிஸ்தான் பிரதேசம் பயங்கரவாத குழுக்களால் பயன்படுத்தப்படுவதில் சகிப்புத்தன்மையற்ற நிலைப்பாடு; ஆப்கானிஸ்தானில் இருந்து போதைப்பொருள் மற்றும் ஆயுத கடத்தலை எதிர்ப்பதற்கான உத்தி; மற்றும் ஆப்கானிஸ்தானில் அதிகரித்து வரும் முக்கியமான மனிதாபிமான நெருக்கடிக்கு தீர்வு காண்பது.
மத்திய ஆசியாவின் நடுநிலையான மற்றும் முற்போக்கான கலாச்சார மரபுகளை புதுப்பிக்கவும், தீவிரவாத போக்குகளை எதிர்க்கவும் பிராந்திய பாதுகாப்பு உரையாடல் பயன்படும் என்றும் பிரதமர் நம்பிக்கை தெரிவித்தார்.
ஜல்சக்தி அமைச்சகம்
ஜி20 வேளாண் மற்றும் நீர்வள அமைச்சர்கள் கூட்டத்தில் இந்திய அரசின் முன்னுரிமைகளைப் பற்றி ஜல்சக்தி அமைச்சரும் வேளாண் மற்றும் விவசாயிகள் நல இணை அமைச்சரும் எடுத்துரைத்தனர்
இன்று நடைபெற்ற ஜி20 வேளாண் மற்றும் நீர்வள அமைச்சர்கள் மெய்நிகர் கூட்டத்தில் ஜி20 உறுப்பு நாடுகள் மற்றும் சிறப்பு அழைப்பாளர்கள் கலந்து கொண்டனர்.
இந்தியாவின் சார்பாக மத்திய ஜல்சக்தி அமைச்சர் திரு கஜேந்திர சிங் ஷெகாவத் மற்றும் வேளாண் மற்றும் விவசாயிகள் நல இணை அமைச்சர் திரு பர்ஷோத்தம் ரூபாலா ஆகியோர் இந்த கூட்டத்தில் கலந்து கொண்டனர்.
பெருந்தொற்றை கையாளுவதில் தொழில்நுட்பம் பெரும் பங்கு வகிப்பதாகவும் தனது தொழில்நுட்பத்தை மற்ற நாடுகளுடன் இந்தியா பகிர்ந்து கொண்டிருப்பதாகவும் தன்னுடைய தொடக்க உரையின்போது திரு ஷெகாவத் கூறினார்.
கூட்டத்தில் பேசிய இரு அமைச்சர்களும் தத்தமது துறைகளில் இந்திய அரசின் முன்னுரிமைகள் குறித்து எடுத்துரைத்தனர்.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
https://pib.gov.in/PressReleseDetailm.aspx?PRID=1653683
(Visitor Counter : 103
பிரதமர் அலுவலகம்
ராஜஸ்தானின் டோங்க் நகரில் நாடாளுமன்ற சமையற்கூடம் முன்முயற்சிக்கு பிரதமர் பாராட்டு
ராஜஸ்தானின் டோங்க் நகரில் நாடாளுமன்ற சமையற்கூடம் முன்முயற்சிக்கு பிரதமர் திரு நரேந்திர மோடி பாராட்டு தெரிவித்துள்ளார்.
டோங்க்- சவாய் மதோபூரின் நாடாளுமன்ற உறுப்பினர் திரு சுக்பிர் சிங் ஜவுனபுரியாவின் ட்விட்டர் பதிவிற்கு பிரதமர் அளித்துள்ள பதிலில் கூறியிருப்பதாவது:
“பாராட்டத்தக்க முயற்சி! டோங்க் நகரில் நாடாளுமன்ற சமயற்கூடம் என்ற இந்த முன்முயற்சி ஏழைகள் மற்றும் ஆதரவற்றோருக்கு மிகப்பெரிய நிவாரணத்தை வழங்க உள்ளது.”
மத்திய பணியாளர் தேர்வாணையம்
ஆள்சேர்ப்பு முடிவுகளை 2018 ஏப்ரலில் மத்திய அரசுப் பணியாளர் தேர்வாணையம் இறுதி செய்தது
கீழ்க்கண்ட ஆள்சேர்ப்பு தேர்வு முடிவுகளை மத்திய அரசுப்பணி தேர்வாணையம் 2018 ஏப்ரல் மாதத்தில் இறுதி செய்தது. பணி ஆணை பெற பரிந்துரைக்கப்பட்ட மனுதாரர்களுக்கு தகவல் கடிதம் மூலம் தனித்தனியாக தெரிவிக்கப்பட்டுள்ளது.
இந்த முடிவுகள் குறித்த முழு விபரத்திற்கு www.pib.nic.in என்ற வலைதளத்தைப் பார்க்கவும்.
----
(Visitor Counter : 78
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 170.41 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 170.41 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 12.27 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1797833
நிதி அமைச்சகம்
தேசிய தலைநகர் பகுதியில் வருமான வரித்துறை சோதனை
தொலைத்தொடர்பு உபகரணங்களின் விற்பனை, பொருத்துதல் மற்றும் பழுதுபார்த்தல் தொழிலில் ஈடுபட்டுள்ள நிறுவனம் ஒன்றில் 2021 ஆகஸ்ட் 16 அன்று வருமான வரித்துறை சோதனை நடத்தியது. நிறுவனத்தின் தலைமை அலுவலகம், அதன் வெளிநாட்டு இயக்குநரின் இல்லம், நிறுவனச் செயலாளரின் இல்லம் உள்ளிட்ட ஐந்து இடங்களில் சோதனைகள் நடத்தப்பட்டன.
மேற்கண்ட நிறுவனம் அதன் தாய் நிறுவனத்திடமிருந்தே கொள்முதல்களை முழுக்கவும் செய்திருந்தது சோதனையின் போது தெரிய வந்தது. சுமார் 30% அளவுக்கு இலாபம் இருக்கும் போதிலும் இந்தப் பொருள்களின் விற்பனை மூலம் அதிக அளவில் நஷ்டம் ஏற்பட்டதாக வருடக்கணக்கில் தெரிவிக்கப்பட்டிருந்தது.
தொலைத்தொடர்பு நிறுவனங்களுக்கு சட்டவிரோதப் பண பரிவர்த்தனைகள் செய்தது சோதனை செய்யப்பட்ட நிறுவனத்தின் தலைமை நிர்வாக அதிகாரி, தலைமை நிதிஅதிகாரி மற்றும் இதர முக்கிய அலுவலர்களின் வாட்ஸ்அப் உரையாடல்களிலிருந்து சோதனையின் போது கண்டுபிடிக்கப்பட்டது. ஆஸ்திரேலியாவை சேர்ந்த நபர் ஒருவருக்கு இந்தியாவில் உள்ள தொலைத்தொடர்பு நிறுவனங்களின் பங்குகளை வாங்குவதற்கான கமிஷன் தொகை குறித்த வாட்ஸ்அப் உரையாடல்களும் கண்டறியப்பட்டன. ஒவ்வொரு வருடமும் பல கோடி மதிப்பிலான கணக்கில் வராத பணப் பரிவர்த்தனை குறித்த ஆதாரங்கள் கண்டறியப்பட்டன. நிறுவனத்தின் பணியாளர்கள் இந்தியாவில் இருந்து சீனாவுக்கு சட்டவிரோதமாக மருந்துகளை அனுப்பி வைத்து பெரிய அளவில் வியாபாரத்தில் ஈடுபட்டு வந்ததும் தெரியவந்துள்ளது.
ரூ.120 கோடிக்கும் அதிகமாக வரியை நிறுவனம் கழிக்காமல் விட்டிருப்பது தெரியவந்துள்ளது. மேலும் நூற்றுக்கணக்கான கோடி மதிப்பிலான செலவுகளும் சந்தேகத்திற்கிடமான வகையில் கணக்கில் காட்டப்பட்டுள்ளன. கணக்கில் காட்டப்படாத பணம் ரூ.62 லட்சம் நிறுவன வளாகத்தில் கண்டறியப்பட்டுள்ளது. தேடுதல் நடவடிக்கை தொடர்ந்து நடைபெற்று வருகிறது.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1746775
-----
(Visitor Counter : 168
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
பிரதமரின் வீட்டு வசதித் திட்டத்தின்  கீழ் அனுமதிக்கப்பட்ட 114 லட்சம் வீடுகளில் 89.36 லட்சம் வீடுகளுக்கு அடிக்கல் நாட்டப்பட்டு 52.55 லட்சம் வீடுகள் கட்டி முடிக்கப்பட்டு பயனாளிகளுக்கு வழங்கப்பட்டுள்ளன
அனைவருக்கும் வீடு என்ற நோக்கத்துடன் மத்திய வீட்டுவசதி மற்றும் நகர்ப்புற விவகார அமைச்சகம் 25.06.2015 முதல் பிரதமரின் வீட்டு வசதித் திட்டம்-நகர்ப்புறம்  என்ற திட்டத்தை செயல்படுத்திவருகிறது.
மாநிலங்கள்/ யூனியன் பிரதேசங்கள் சமர்ப்பித்த திட்ட முன்மொழிவுகளின் அடிப்படையில், அவர்களின் மதிப்பிடப்பட்ட வீடுகளின் தேவைக்கேற்ப, இத்திட்டத்தின் கீழ் நாடு முழுவதும் 114 லட்சம் வீடுகள் கட்ட அனுமதி அளிக்கப்பட்டுள்ளது. அனுமதி அளிக்கப்பட வீடுகளில் 89.36 லட்சம் வீடுகளுக்கு அடிக்கல் நட்டப்பட்டு 52.55 லட்சம் வீடுகள் கட்டி முடிக்கப்பட்டு பயனாளிகளுக்கு வழங்கப்பட்டுள்ளன.
இத்திட்டம் 31.03.2022 வரை செயல்படுத்தப்படும். அனைத்து வீடுகளும் குறிப்பிட்ட காலத்திற்குள் கட்டி முடிக்கப்படும் வகையில், அனுமதிக்கப்பட்ட வீடுகளின் கட்டுமானத்தை விரைவுபடுத்துமாறு மாநிலங்கள்/ யூனியன் பிரதேசங்களுக்கு அறிவுறுத்தப்பட்டுள்ளது.
இத்திட்டத்தின் கீழ் வீடுகள் கட்டுவதற்காக 2017-18, 2018-19, 2019-20 மற்றும் 2020-21 ஆம் ஆண்டுகளில் மத்திய அரசின் உதவித் தொகையாக ரூ. 87,698 கோடி அளிக்கப்பட்டுள்ளது.; இதில் ரூ. 80,475 கோடியை மாநிலங்கள்/ யூனியன் பிரதேசங்கள் பயன்படுத்தியுள்ளன.
இத்தகவலை, மத்திய வீட்டு வசதி மற்றும் நகர்ப்புற விவகாரங்கள் துறை இணையமைச்சர் திரு. கவுசல் கிஷோர் இன்று மக்களவையில் கேட்கப்பட்ட கேள்விக்கு எழுத்துப்பூர்வமாக அளித்த பதிலில் தெரிவித்துள்ளார்.
(Visitor Counter : 73
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்டுள்ள கொவிட் தடுப்பூசிகளின் மொத்த எண்ணிக்கை 66 கோடியைக் கடந்தது
இந்தியாவில் செலுத்தப்பட்டுள்ள கொவிட் தடுப்பூசியின் மொத்த எண்ணிக்கை 66 கோடியைக் கடந்துள்ளது. கடந்த 24 மணி நேரத்தில் 81,09,244 தடுப்பூசிகள் செலுத்தப்பட்டுள்ளன. இன்று காலை 7 மணிக்குக் கிடைத்த முதற்கட்ட தகவலின்படி, மொத்தம் 69,60,983 முகாம்களில் 66,30,37,334 தடுப்பூசிகள் போடப்பட்டுள்ளன.
கடந்த 24 மணி நேரத்தில் 35,181 பேர் குணமடைந்தனர். இதன் மூலம் குணமடைந்தவர்களின் மொத்த எண்ணிக்கை 3,20,28,825 ஆக உயர்ந்துள்ளது.
நம்நாட்டில் குணமடைந்தவர்களின் விழுக்காடு, 97.48 சதவீதமாக உள்ளது.
தொடர்ந்து 67 நாட்களாக புதிய பாதிப்புகளின் எண்ணிக்கை 50,000க்கும் குறைவாக ஏற்பட்டு வருகிறது.
கடந்த 24 மணி நேரத்தில் 47,092 பேர் புதிதாகத் தொற்றுக்கு ஆளாகியுள்ளனர்.
இந்தியாவில் கொவிட் தொற்றுக்கு சிகிச்சை பெறுவோரின் எண்ணிக்கை 3,89,583 ஆக உள்ளது. இது, நாட்டின் மொத்த பாதிப்பில் 1.19 சதவீதம் ஆகும்.
கடந்த 24 மணி நேரத்தில் 16,84,441 பரிசோதனைகளும், இந்தியாவில் இதுவரை மொத்தம் 52,48,68,734 பரிசோதனைகளும் மேற்கொள்ளப்பட்டுள்ளன.
வாராந்திர தொற்று உறுதி விழுக்காடு தொடர்ந்து 69 நாட்களாக 3 சதவீதத்திற்கும் குறைவாக, 2.62 சதவீதம் என்ற அளவிலும், தினசரி தொற்று உறுதி விகிதம் 2.80 சதவீதமாகவும் இன்று பதிவாகியுள்ளது. தொடர்ந்து 37 நாட்களாக அன்றாடத் தொற்று உறுதி விழுக்காடு 3 சதவீதத்திற்குக் குறைவாகவும், 87 நாட்களாக 5 சதவீதத்திற்கும் குறைவாகவும் ஏற்பட்டுள்ளது.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1751299
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 190.67 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 19,494 கொவிட் சிகிச்சை பெறுபவர்கள் எண்ணிக்கை 0.05 சதவிதமாக உள்ளது.
குணமடைந்தோர் விகிதம் தற்போது 98.74 சதவீதம்
கடந்த 24 மணி நேரத்தில் 2,986 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 4,25,66,935 என அதிகரித்துள்ளது.
கடந்த 24 மணி நேரத்தில் 2,897 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 0.61 சதவீதம் ஆகும்
வாராந்திர பாதிப்பு விகிதம் 0.74 சதவீதம் ஆகும்
இதுவரை மொத்தம் 84.19 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 4,72,190 கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1824305
விவசாயத்துறை அமைச்சகம்
வேளாண் விளைபொருள் சந்தைக்குழு
2017 ஆம் ஆண்டு வேளாண் உற்பத்தி பொருள் மற்றும் கால்நடை விற்பனை மேம்பாடு மற்றும் வசதி செய்துதருதல் சட்டத்துக்கான மாதிரி வரைவை வேளாண் அமைச்சகம் உருவாக்கியுள்ளது. இந்த வரைவின்படி, முற்போக்கான வேளாண் சந்தை சீர்திருத்தங்களுக்கு வழிசெய்யப்பட்டுள்ளது. இந்தச் சீர்திருத்தங்களில் தனியார் துறையில் சந்தைகளை அமைத்தல், நேரடி சந்தைப்படுத்துதல், விவசாயிகள்-நுகர்வோர் சந்தைகள், பழங்கள் மற்றும் காய்கறிகளின் மீதான கட்டுப்பாட்டை அகற்றுதல், மின்னணு வர்த்தகம், சந்தை கட்டணத்தை ஒரே முனையில் விதித்தல், மாநிலத்தில் ஒருங்கிணைக்கப்பட்ட ஒரே வர்த்தக உரிமம் வழங்குதல், கிடங்குகள் / குதிர்கள் / குளிர்பதன சேமிப்பகங்கள் ஆகியவற்றை சந்தை துணை முனையங்களாகவும், தேசிய முக்கியத்துவம் வாய்ந்த சந்தை முனையங்களாகவும் அறிவித்தல் போன்றவை அடங்கும். இதன்மூலம் விவசாயிகளுக்கு அதிகப்படியான சந்தை வசதிகள் கிடைத்து அதன்மூலம் அவர்களது விளை பொருட்களுக்கு நல்ல விலையும் கிடைக்கும்.
இந்த மாதிரி வரைவுச் சட்டம் 2017 ஆம் ஆண்டு ஏப்ரல் 24 ஆம் தேதி மாநில / யூனியன் பிரதேச வேளாண் சந்தைப்படுத்துதல் அமைச்சர்கள் கூட்டத்தில் மத்திய வேளாண்மை, விவசாயிகள் நலன் அமைச்சரால் வெளியிடப்பட்டது. இந்த வரைவுச் சட்டத்தை மாநிலங்களும், யூனியன் பிரதேசங்களும் தங்களுக்கு ஏற்றாற்போல அமைத்து நிறைவேற்றிக் கொள்ளலாம்.
5.7.2017 அன்று மத்திய வேளாண்மை மற்றும் விவசாயிகள் நலத்துறை அமைச்சர் தலைமையில் மின்னணு தேசிய வேளாண் சந்தை திட்டத்தை அமல்படுத்தும் மாநிலங்களின் வேளாண் சந்தைப்படுத்துதல் அமைச்சர்கள் கூட்டம் நடைபெற்றது. இந்தக் கூட்டத்தில் மின்னணு தேசிய வேளாண்மை விற்பனை திட்ட முன்னேற்றம் குறித்து ஆய்வு செய்யப்பட்டது. அப்போது இந்தச் சட்ட வரைவை ஏற்று சட்டமாக அமல்படுத்துமாறு மாநிலங்கள் கேட்டுக் கொள்ளபட்டன. இந்தத் திட்டத்தை வெற்றிகரமாக அமல்படுத்துவதற்கு அனைத்து நடவடிக்களையும் மேற்கொண்டு விவசாயிகளுக்கு அதிகபட்ச பயன்களை கிடைக்கச்செய்ய வேண்டும் என மாநில பிரதிநிதிகள் கேட்டுக் கொள்ளப்பட்டனர்.
இந்தத் தகவலை மத்திய வேளாண்மை மற்றும் விவசாயிகள் நலன் துறை அமைச்சர் திரு பர்ஸோத்தம் ரூபாலா இன்று மக்களவையில் எழுத்துமூலம் அளித்த பதிலில் தெரிவித்தார்.
(Visitor Counter : 116
பிரதமர் அலுவலகம்
எகனாமிக் டைம்ஸ் உலக வர்த்தக உச்சி மாநாட்டில் பிரதமர் உரையாற்றவுள்ளார்
எகனாமிக் டைம்ஸ் உலக வர்த்தக உச்சி மாநாட்டில் பிரதமர் திரு நரேந்திர மோடி இன்று  உரையாற்றவுள்ளார். உலகெங்கும் உள்ள பிரதிநிதிகள் இம்மாநாட்டில் பங்கேற்கின்றனர்.
உலக வர்த்தக உச்சி மாநாடு 2020ன் முக்கிய கருத்து, ‘உருவாக்குவதற்கு ஒத்துழைப்பு : பிளவுப்பட்ட உலகில் நிலைத்த வளர்ச்சி’ என்பது ஆகும்.